b'\n_START_ARTICLE_\nUganka o zapornikih in pokrivalih\n_START_PARAGRAPH_\nUganka o zapornikih in pokrivalih je logi\xc4\x8dna uganka, ki zahteva sklepanje o razmi\xc5\xa1ljanju drugih, kar je sicer zna\xc4\x8dilnost teorije iger. Obstaja ve\xc4\x8d razli\xc4\x8dic, zamisel pa ostaja ista.\n_START_SECTION_\nUganka\n_START_PARAGRAPH_\n\xc5\xa0tirje zaporniki stojijo v vrsti v zaporu. En zapornik je lo\xc4\x8deno zaprt v celici, trije pa so v drugi, vsi gledajo v isto smer. Vsi vedo, da imata dva od njih rjavi pokrivali, dva pa zeleni, vendar pa ne vedo, kdo ima kak\xc5\xa1no barvo. Seveda pa vsak vidi barvo pokrival pred sabo. \xc4\x8ce vsaj eden ugotovi in na glas pove, kak\xc5\xa1no pokrivalo ima sam, so vsi osvobojeni. Kako? Zaporniki se med seboj ne smejo pogovarjati, seveda pa se pri\xc4\x8dakuje utemeljitev odgovora in ne ugibanje!!\n_START_SECTION_\nRe\xc5\xa1itev\n_START_PARAGRAPH_\nOzna\xc4\x8dimo jih z leve s \xc4\x8drkami A, B, C in D. \xc4\x8ce bi D videl dve enaki pokrivali (ne glede na barvo), bi vedel (in povedal), da ima on nasprotno barvo. \xc4\x8ce vidi razli\xc4\x8dni barvi, seveda ne ve, kak\xc5\xa1ne barve je njegovo pokrivalo, zato je tiho._NEWLINE_Klju\xc4\x8d do re\xc5\xa1itve je v dejstvu, da tudi C lahko sklepa enako kot D in ko nekaj \xc4\x8dasa D ne pove odgovora, lahko torej C sklepa, da imata on (C) in B razli\xc4\x8dni barvi pokrival! Ker vidi B-jevo, lahko odgovori, kak\xc5\xa1ne barvo ima._NEWLINE_Uganke te vrste predpostavljajo, da so vsi udele\xc5\xbeenci povsem racionalni in dovolj inteligentni, da lahko ustrezno sklepajo.'